ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Ιουλίου 1992 σχετικά με ορισμένα μεταβατικά μέτρα που είναι αναγκαία προκειμένου να διευκολυνθεί η μετάβαση στο νέο καθεστώς κτηνιατρικών ελέγχων που προβλέπεται από την οδηγία 90/675/ΕΟΚ του Συμβουλίου (92/399/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε από την οδηγία 91/496/ΕΟΚ (2), και ιδίως το άρθρο 30,

Εκτιμώντας:

ότι, για τα προϊόντα προέλευσης τρίτων χωρών που εισάγονται στην Κοινότητα, η οδηγία 90/675/ΕΟΚ οργανώνει ένα καθεστώς κτηνιατρικών ελέγχων-

ότι το νέο αυτό καθεστώς προβλέπει κυρίως φυσικό έλεγχο κάθε παρτίδας, στο μεθοριακό σταθμό επιθεώρησης, υπό την επιφύλαξη του καθορισμού από την Επιτροπή, σύμφωνα με τη διαδικασία που προβλέπεται από το άρθρο 24 της οδηγίας 90/675/ΕΟΚ, μειωμένης συχνότητας ελέγχου-

ότι, καταρχήν, όσον αφορά τα προϊόντα εκείνα για τα οποία οι κτηνιατρικοί κανόνες που διέπουν το εμπόριό τους εναρμονίστηκαν, στο κοινοτικό επίπεδο, το σύνολο των ελέγχων πρέπει να πραγματοποιείται στα εξωτερικά σύνορα-

ότι πρέπει να προβλεφθεί ένα χρονικό περιθώριο προσαρμογής στο νέο καθεστώς- ότι τα μεταβατικά μέτρα που πρέπει να καθοριστούν πρέπει να είναι απολύτως απαραίτητα, τόσο όσον αφορά τη σημασία τους όσο και τη διάρκειά τους, προκειμένου να διευκολύνουν την εν λόγω προσαρμογή-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη διεξάγουν ελέγχους των παραστατικών των προϊόντων προέλευσης τρίτων χωρών στους μεθοριακούς σταθμούς επιθεώρησης που έχουν προεπιλεγεί ή στα σημεία διέλευσης των συνόρων.

2. Με την επιφύλαξη των διατάξεων της οδηγίας 89/662/ΕΟΚ του Συμβουλίου (3) και με την επιφύλαξη της παραγράφου 3, μέχρι τις 31 Δεκεμβρίου 1992, τα κράτη μέλη εξακολουθούν να διεξάγουν ελέγχους αναγνώρισης και φυσικούς ελέγχους σύμφωνα με τη σημερινή συχνότητα και τους ισχύοντες κανόνες.

3. Μέχρι τις 31 Δεκεμβρίου 1992:

α) εκτός από τους ελέγχους που προβλέπονται στο άρθρο 20 της οδηγίας 89/662/ΕΟΚ και στο βαθμό που ένα κράτος μέλος διαπιστώνει ότι δεν πραγματοποιήθηκαν οι έλεγχοι που αναφέρονται στην παράγραφο 2, το εν λόγω κράτος διεξάγει τους ελέγχους αυτούς:

- είτε κατά τη διάρκεια της μεταφοράς,

- είτε στον τόπο προορισμού-

β) στο πλαίσιο προηγούμενης συμφωνίας, τα κράτη μέλη που αναφέρονται στο άρθρο 11 παράγραφος 2 στοιχείο β) της οδηγίας 90/675/ΕΟΚ μπορούν εξάλλου να προβλέπουν την προώθηση των προϊόντων προέλευσης τρίτων χωρών, υπό τελωνειακό έλεγχο, στο κράτος μέλος προορισμού, για να υποβληθούν στους ελέγχους που αναφέρονται στην παράγραφο 2. Στην περίπτωση αυτή, τα ενδιαφερόμενα κράτη μέλη ανημερώνουν σχετικά την Επιτροπή και τα λοιπά κράτη μέλη-

γ) τα έγγραφα που αποδεικνύουν τους ελέγχους που διεξήχθησαν, συνοδεύουν τα προϊόντα μέχρι τον τόπο προορισμού.

Άρθρο 2

Η παρούσα απόφαση απευθύνεται στα κράτη μέλη. Βρυξέλλες, 9 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 373 της 31. 12. 1990, σ. 1. (2) ΕΕ αριθ. L 268 της 24. 9. 1991, σ. 56. (3) ΕΕ αριθ. L 395 της 30. 12. 1989, σ. 13.